Poliisi epäilee rikoksia liittyen liivijengi Cannonballin joulukuiseen tempaukseen, jossa jaettiin ilmaisia joulukinkkuja Helsingissä.

Poliisin mukaan kinkkujen toimittaja ei ole saanut maksua tuotteistaan. Asiaa tutkitaan törkeänä petoksena ja törkeän petoksen yrityksenä.

Poliisi on tänään ottanut kiinni useita henkilöitä, jotka liittyvät kinkkujen tilaamiseen ja jakamiseen. Asiassa on tehty myös kotietsintöjä todistusaineiston löytämiseksi.

Satoja kinkkuja

Rikoskomisario Anssi Murto Itä-Uudenmaan poliisista kertoo, että maksamatta jäi satoja kinkkuja, joiden arvo oli noin 16000 euroa.

Murron mukaan kiinniotettuja on " puolenkymmentä " . Yhtä lukuun ottamatta kaikki otettiin kiinni pääkaupunkiseudulta.

Murto ei osaa vielä sanoa varmasti, ovatko kiinniotetut Cannonballin jäseniä. Hän viittaa uutisiin, joiden mukaan jengi olisi hajonnut tai jakaantunut.

- En tiedä, ovatko he nykyään Cannonballin jäseniä, kun heilläkin on ilmeisesti uudelleenorganisointi hieman kesken.

Käsittääkseni suurin osa heistä ei ole ollut varsinaisia jäseniä, Murto sanoo.

Poliisin mukaan myös toiselta toimittajalta oli yritetty tilata kinkkuja. Toimitusta ei kuitenkaan koskaan toteutettu, koska ennakkolasku jäi maksamatta.